Onwettige medikasie is gevind tydens ’n soektog van die veroordeelde moordenaar Oscar Pistorius se tronksel, het die hooggeregshof in Pretoria Maandag gehoor.
Gerrie het daarna gevra dat die hof tot 14:30 verdaag, waarna hy ’n getuie sou ondervra tot die hof om 15:00 verdaag. Regter Thokozile Masipa het ingestem tot die versoek. Gerrie het vroeër probeer om Jonathan sover te kry om te sê of Oscar erken het dat hy bedoel het om Reeva Steenkamp dood te skiet. Hy het verwys na die appèlhof se beslissing dat Oscar ’n swak getuie was en nooit sy rede verduidelik het vir hoekom hy vier skote afgevuur het nie.
Jonathan het na vele besware van Oscar se prokureur, Barry Roux, ja geantwoord. “Dis die eerste weergawe van ’n opsetlike geskiet wat ons in hierdie hof gehoor het. Ek sou dit graag wou toets, nie deur jou nie. Ek dink dat hy moontlik meer as dit wou doen,” het Gerrie geantwoord. Hy het nie uitgebrei op wat hy met “meer” bedoel nie.
Oscar word gevonnis vir die moord op Reeva 14 Februarie 2013. Die appèlhof het in Desember verlede jaar sy skuldigbevinding aan strafbare manslag omgekeer en die saak terug na regter Masipa verwys om ’n gepaste vonnis te bepaal.